Published: Sunnudagin, 15 apríl 2018 12: 06 Loksins kom sigurin Vit skuldu ígjøgnum fýra irriterandi ósigrar, áðrenn glotti kom í aftur. Undan dystinum ímóti Víkingum í Leirvík í gjár, sá tað onki serligt út. Fýra ósigrar á rað og bert trý stig boðaðu ikki frá góðum, serliga havandi í huga at liðið skuldi til Leirvíkar, júst sama staðið ið vit taptu rættuliga óvæntað ímóti triðjbesta liðnum hjá felagsliðnum í fjør. Málsetningurin í gjár mundi vera tann at vit skuldu steðga hesi keðiligu gongdini og í allarminsta lagið fara heimaftur við tí eina stiginum. Hendan ætlan fekk eitt skot fyri bógvin beint áðrenn hálvleik, tá Víkingur kemur á odda og "så er den gal igen", halda nokk tey flestu. Dysturin var sum heild nokkso óskipaður og spælið bylgjaði nokkso nógv aftur og fram. Kanska hálvleikssteðgurin var tiltrongdur at sissa leikararnar niður aftur og minna fólk á hvussu farast skuldi fram. Í øllum førum so svara okkara menn aftur fáar minuttir inn í 2. hálvleik, tá Tijani Mohammed, ið sær út til at vera í stórformi í ár, tekur bóltin við sær uttanfyri 16 meturin og langar til. Javnleikur og knappliga sær eitt sindur ljósari út. Tað gongur sjón fyri søgn at okkara lið dáma at halda okkum á pínubonkinum, tí vit skulu djúpt inn í yvirtíðina áðrenn forloysandi málið kom. Hettar var eitt brotsspark, ið leikandi venjarin Símin Hansen syrgdi fyri endaði í netmeskunum. 1-2 til útiliðið av Sandoynni og tá dómarin bríkslaði fyri síðstu ferð, so kundu vit øll anda eitt sindur lættari. Mugu royna at koyra á Tað krevir sítt at venda einari ringari gongd. Vit mugu endiliga ikki halda at hesin eini sigurin merkir at tað bara peikar uppeftir frá nú av. Næsti dystur inni í Dal er ímóti felagsliðnum úr Suðuroynni og á pappírinum er tað ein dystur, ið vit eiga at vinna, men júst tí kann tað vera vandamikið. Okkara menn eru ivaleyst enn við at finna rætta spælstílin og formurin hevur avgjørt nógv at siga. Vit vóna og vænta at venjararnir og leikararnir seta seg rætt upp til enn ein sera týdningarmiklan heimadyst, har vit helst skulu innkasserað fyrsta heimasigurin í 2018. Hetta hava trúgvu viðhaldsfólkini, ið hava møtt væl upp higartil í ár, sanniliga uppiborið. At enda skulu vit eisini viðmerkja at ongin dystur í ár er lættur og vit skulu fegnast yvir hvørt einasta stigið sum vit fáa. Tí fara vit at ynskja leikarunum hjartaliga tillukku við góða avrikinum og teimum trimum stigunum.